Á mvús tě, ńdɔ̄ Dávid a ngáyíd Fīlísta a dzɔ́dí bɔ̄ á sí. A fadi Gath ai mǎl móé á mɔ́ mə́ Fīlísta. 2A yídí Moab, ńdɔ Moábít bə́ ngavəŋan bəlɔ̌ bə́ Dávid bəyân nyé tóya. 3Dávid a ngáyíd fə Hadadɛzɛr ǹkúkúmá yǎ Tsova, ḿfág yǎ Hamath, éyɔŋ ǎ kələ tə́lē édzóē dzíé óswē Efrǎta. 4Dávid a fadí nyé akúda bikálíg, bəwulǔ bikablí bakúda zamgbál, bəwulu bə́ sí bakúda məwóm mə́bɛ̄. Dávid a tsígí bikabilí bísə miǹtímig a lígí hə ǹtɛd. 5Araméǎn yā Damás bə́ ngázu vɔ́li Hadadɛzɛr, ǹkúkúmá yā Tsova á bītá, ńdɔ̄ Dávid a ngáwé Araméan bod bakúda məwóm mə́bɛ̄ ai bə́bɛ̄. 6Ńdɔ̄ Dávid a ngátə́lē bəngɔ́mɔna Âram yǎ Damás, Araméan bə́ ńtɔ̄á bəlɔ̌ bə́ Dávid, bə́ yâgan nyé tóya. É vóm ósə ǎ kələ lúman bītá, Ǹtondôbə a bɔɔ nə́ á dɔ. 7Ńdɔ̄ Dávid a ngáman tɔ́ī bíkpəlé bí mvɔ́d yā bəbɔ bísíé bə́ Hadadɛzɛr bə́ ngábə́ bəgə́, a kə́ə́ ai byá á Yērúzalɛm. 8Á Tivhath ai á Kun, bətísɔn bə́ Hadadɛzɛr, ńdɔ̄ Dávid a ngáman fadi ábuí mvɔ́d étēde: Salomoŋ á ngábəlan ai dzɔ̌ éyɔŋ a lóŋō máŋ mə́ mvɔ́d, miǹkum ai bilában bí mvɔ́d. 9Ńdɔ Tou, ǹkúkúma yǎ Hamath, a ngáwóg naa David a yíd ńkān bítá Hadadɛzɛr, ǹkúkúmá yǎ Tsova. Ńdɔ̄ a ngálóm mɔ́n wōē Hadoram ábə ǹkúkúmá Dávid ású yə̄ nâ á sug nyé ai nâ á tamǎn fə̄ nyé ḿból ā bɔ̄ bitá ai Hadadɛzɛr a yídí fə nyé, a mú Hadadɛzɛr a ngábə́ ńzīzíŋ Tou[ 16], ai nâ á kə̄ fə̄ nyé və̄ byə́m bí mvɔ́d məkyaí mə́sə ai ébí bí sílíba. 11Ńdɔ ǹkúkúmá Dávid a ngatúni Ǹtondôbə byə́m bítē bísə a bǎd fə bág mɔ̄ní ai é mvɔ́d á ngákə̄ á fadi á məyɔŋ məsə, Êdom, á Moab, á bɔ́n bə́ Ámon, á Fīlísta ai Âmalek. 12Ńdɔ Avishái, mɔ́n Seruya, a ngátəgə Edomít a ndoŋ Ǹkǔ, á táŋ bod bakúda awômo ai mwom.